**Pravidlá pre on-line ústne skúšky z predmetov Katedry občianskeho a obchodného práva**

1. Skúška bude prebiehať formou online videokonferencie cez Microsoft Teams v čase uvedenom v systéme MAIS. Na skúšku sa je potrebné prihlásiť prostredníctvom systému MAIS.
2. Do videokonferencie sa nemusíte vopred prihlasovať, zavoláme Vám v abecednom poradí. Buďte však pripravení hneď od začiatku skúšky.
3. V deň skúšky buďte pre každý prípad prihlásení aj do svojej zimbra schránky. Ak by sme sa Vám nedovolali, napíšeme Vám buď tam alebo cez MS Teams.
4. Odporúčame Vám používať notebook alebo stolový počítač. Mobilný telefón (smartfón) alebo tablet sa odporúčajú len ako záložné zariadenia.
5. Do videokonferencie môžeme umožniť paralelný prístup aj viacerým študentom zároveň (napr. kým jeden bude odpovedať, druhý sa bude pripravovať).
6. Priebeh skúšky môžeme zaznamenať za účelom zabezpečenia verejnosti.
7. Okrem zariadenia používaného na videokonferenciu nemôžete požívať žiadne iné elektronické, informačno-komunikačné technológie ani študijné materiály.
8. Kameru majte nastavenú tak, aby ste v zábere mali zároveň tvár aj ruky.
9. Počas videokonferencie nemôžete používať nástroj „Virtuálne pozadie“. Kedykoľvek Vás môžeme požiadať, aby ste nám ukázali miestnosť alebo aby ste s nami zdieľali obrazovku pracovnej plochy.
10. Pred začatím skúšky musíte preukázať svoju totožnosť ISIC preukazom alebo občianskym preukazom do kamery svojho zariadenia*.*
11. Otázky Vám vyberie pedagóg náhodným výberom (t. j. vylosovaním z celkového počtu otázok, pričom zároveň toto vylosovanie otázok pedagógom vidíte).
12. Počas prípravy na odpoveď musíte mať zapnutý mikrofón a kameru, môžete si však vypnúť prijímací zvuk, aby ste neboli rušení odpoveďou kolegu.
13. Počas skúšky musí byť zabezpečené riadne a nepretržité audiovizuálne spojenie medzi nami a Vami. Ak by došlo k jeho prerušeniu alebo zhoršeniu (čo i len audia alebo vizuálu), pri zohľadnení okolností môžeme rozhodnúť, že si skúšku zopakujete s novými otázkami.
14. Ak budú dôvodné pochybnosti o riadnom priebehu skúšky alebo ak nebudete akceptovať naše pokyny, môžeme Vám udeliť hodnotenie FX, resp. môžeme skúšku ukončiť a podať podnet na disciplinárne konanie. Hodnotenie FX Vám môžeme udeliť aj vtedy, ak ukončíte spojenie kedykoľvek v priebehu skúšky po výbere skúšobných otázok *(tento prípad sa posudzuje rovnako, akoby ste zložili otázky).*
15. Ak je to v súlade s aktuálnymi epidemiologickými pravidlami, v individuálnych prípadoch môžeme rozhodnúť, že ďalší opakovaný termín skúšky absolvujete v priestoroch fakulty za použitia technického zariadenia fakulty alebo kontaktne ústnou odpoveďou za dodržania prísnych hygienických podmienok.
16. Vyhodnotenie skúšky Vám oznámime ihneď po dokončení celej odpovede. Hodnotenie sa zapisuje do systému MAIS.

Pozn. Rovnaké pravidlá platia pre opravu priebežného hodnotenia ústnou formou počas skúškového obdobia.

V Trnave dňa 10.12.2020